DA Den Europæiske Unions Tidende C 185/10

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 185/05

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»SUSINA DI DRO«

EF-Nr.: IT-PDO-0005-0779-30.06.2009

BGB ( ) BOB ( X )

1. Betegnelse:

»Susina di Dro«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6. — Frugt, grøntsager og korn, også forarbejdet

3.2. Beskrivelse af produktet med betegnelsen »Susina di Dro«:

Den beskyttede oprindelsesbetegnelse »Susina di Dro« anvendes for at beskytte den friske frugt fra den lokale kultivar Prugna di Dro, som normalt benævnes »Susina di Dro«.

Ved overgangen til forbrug skal frugter bestemt til levering i frisk tilstand være hele, friske og sunde, rene, fri for fremmedlegemer og fremmed lugt, formen moderat aflang oval, med fast frugtkød, dækket af det (naturlige) karakteristiske vokslag.

Den typiske farve for friske frugter:

— huden har en rødviolet til mørk blåviolet farve med et lag af hvidt dug og undertiden små grønlige partier

— frugtkødet er gult eller grøngult

Kemiske egenskaber:

Sukker: minimumsindhold ved høst 9,0 °Brix

Polyfenoler: minimumsindhold 900 mg/kg

Med hensyn til organoleptiske egenskaber udmærker »Susina di Dro« BOB sig ved en delikat, sødlig-syrlig og aromatisk smag og ved en behagelig fyldig konsistens.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, der skal finde sted inden for det afgrænsede geografiske område:

Produktion, sortering og pakning skal foregå inden for det geografiske område, der er angivet i punkt 4, for at undgå, at frugterne forringes, og at der opstår skimmeldannelse. En hurtig afslutning af produktionscyklus gør endvidere, at voksbelægningen, som frugterne er dækket med, bevares bedre.

3.6. Særlige regler vedrørende udskæring, rivning eller emballering osv.:

Frugter med betegnelsen »Susina di Dro« BOB pakkes i overensstemmelse med gældende lovgivning. Alle typer af forpakninger lukkes med net, beskyttelsesfilm eller låg.

3.7. Specifikke mærkningsregler:

BOB-betegnelsen skal fremgå på forpakningerne ligesom det logo, som beskrives nedenfor. Logoet har form af en stiliseret violet blomme med grønne blade med teksten »SUSINA DI DRO DOP« i midten af blommen og »DENOMINAZIONE D’ORIGINE PROTETTA« langs kanten, med hvide bogstaver.

Logo:

Det er forbudt at tilføje oprindelsesangivelser, der ikke udtrykkeligt er tilladt, eller supplerende angivelser, som vil kunne vildlede forbrugerne.

4. Præcis afgrænsning af det geografiske område:

Produktionsområdet for »Susina di Dro« BOB omfatter følgende kommuner i den selvstyrende provins Trento: Arco, Bleggio Inferiore, Bleggio Superiore, Calavino, Cavedine, Fiavè, Dorsino, Drena, Dro, Lasino, Lomaso, Nago-Torbole, Padergnone, Riva del Garda, San Lorenzo in Banale, Stenico, Tenno, Terlago, Vezzano e Trento, quest’ultimo limitatamente alle frazioni di Cadine, Sopramonte, Sant’Anna, Vigolo Baselga og Baselga del Bondone.

5. Tilknytning til det geografiske område:

5.1. Det geografiske områdes egenart:

Området, hvor »Susina di Dro« BOB produceres, er kendetegnet ved særlige klimaforhold, som ikke mindst hænger sammen med Garda-søens nærhed. Selvom området ligger midt i Alperne, er klimaet meget mildt, og den årlige middeltemperatur ligger på 12,4 °C. Området har også lange perioder med sollys på grund af den næsten altid klare himmel: i gennemsnit er der ti soltimer pr. døgn, altså 36 000 sekunder akkumuleret solindstråling (middelværdi for den 21. juni hvert år). Selv i vintermånederne, hvor vejret i de italienske Foralper ligesom i Central- og Østeuropa normalt er kendetegnet ved kraftig tågethed, er der i området mellem 100 og 120 soltimer om måneden, dvs. i gennemsnit 3-4 soltimer dagligt. Dette fænomen skyldes først og fremmest det regelmæssige vindmønster, hvor nedadgående vinde fra Alpedalene veksler med opadgående vinde (Òra del Garda) fra Garda-søen. Òra del Garda er en mild vind, som ud over at give en klar himmel om vinteren modvirker de kolde vinde fra nord, mens den om sommeren har en afkølende virkning på de højeste eftermiddagstemperaturer, som ellers kunne indvirke negativt på frugtens fenolindhold og sukkeropbygning. I produktionsområdet for »Susina di Dro« BOB er vinteren derfor særlig mild, og om sommeren forekommer kun sjældent længere tørke- eller hedeperioder. Hertil kommer den fremragende jordkvalitet på jorderne, hvis dannelse i geologisk henseende kan henføres til havsedimenter. Jorderne er i stort set hele området let alkaliske, hvilket hjælper med til at sikre, at der er mineraler til stede som kan frigives, især hvad angår optagelse af phosphor, calcium og magnesium.

5.2. Produktets egenart:

»Susina di Dro« er en lokal sort, som der er en lang tradition for at dyrke i dalene langs floden Sarca, hvor den med genetisk set har stabiliseret sig.

Den særlig værdi af »Susina di Dro« BOB hænger sammen med frugtens indhold af polyfenoler, der har stor betydning for frugtens organoleptiske egenskaber, for dens farve og dens smag, som også i farmakologisk henseende er interessant.

Et yderligere kendetegn ved frugterne er deres minimumssukkerindhold, som er bestemmende for den typiske sødlig-syrlige smag ved denne lokale plantesort.

Interessen omkring denne frugts særlige egenskaber med henblik på dens polyfenol- og sukkerindhold er kommet til udtryk i studier, der siden 1975 er gennemført omkring dette tema. Denne indsamling af data tilsammen med nyere undersøgelser med henblik på karakterisering viser, at »Susina di Dros« egenskaber, som længe har været anerkendt, nu også hviler på et videnskabeligt belæg.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den lokale kultivar »Prugna di Dro« er gennem en århundredlang selektionsproces blevet fremavlet af produktionsområdets jordbrugere, der på baggrund af deres faglige kunnen har fremavlet nye planter fra primært frø eller ved rodskud. Gennem stadig overvågning af planterne udøvede de især kontrol af fænotypiske egenskaber, som har betydning for frugtens produktivitet og organoleptiske egenskaber, med henblik på genetisk forbedring af planterne.

Dannelsen og opbygningen af polyfenoler og sukker i »Susina di Dro« BOB hænger tæt sammen klimaet i produktionsområdet og særlig varigheden af solbestrålingen på planterne og temperaturerne i området. Disse klimatiske faktorer har stor indflydelse på indholdet af og aktiviteten hos enzymerne, som indgår i fenolmetabolismen og i fotosyntesen, der er afgørende for opbygningen af kulhydrater og dermed sukkerindholdet.

Til disse biologiske fænomener hører først og fremmest gunstige miljøbetingelser i produktionsområdet, som skyldes en mildnende indvirkning fra Italiens største sø, Garda-søen, og dens vinde. En særlig betydning har den typiske vind Òra del Garda, som blæser i eftermiddagstimerne og sørger for en klar himmel og mildner de højeste temperaturer om sommeren.

Dannelsen af antocyaniner, de farvestoffer, der giver blommerne deres blåviolette farve, hænger i høj grad sammen med varigheden af den solindstråling, frugterne får, hvorimod sukkerindholdet beror på områdetemperaturen, som mildnes af vinden, så frugtavlen ikke udsættes for temperaturbelastninger.

Dyrkningen af »Susina di Dro« BOB er også i samfundsmæssig og økonomisk henseende af afgørende betydning og kan sammenlignes med den rolle, som vinavl og æbleavl spiller.

Blommeavl har i århundreder haft dybe rødder i områdets kultur, hvilket omtalen heraf i de 42 artikler af Carte di Regola, en landbenyttelsesordning for »Piano del Sarca« fra 1284, tydeligt viser.

I nyere tid har hele lokalsamfundet i Sarca-dalen, som altid har anerkendt de særlige kvalitetsegenskaber ved »Susina di Dro« BOB, iværksat kulturelle initativer, som har ført til synergieffekter inden for turisme, lokalområdet og produktion af landbrugsprodukter. Her skal særlig nævnes »Settimana del Prugno Fiorito di Dro«, der har fundet sted hvert år siden begyndelsen af 1970'erne. Den er siden blevet mere tidssvarende og afholdes i august under betegnelsen »Dro: il tempo delle prugne«.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Susina di Dro« i Gazzetta Ufficiale della Repubblica Italiana (den italienske statstidende) nr. 100 af 2. maj 2009.

Den konsoliderede udgave af varespecifikationen kan ses på dette websted:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.